und irgendwie zartrosa

isch es entsprunge de quell vom lebe

das sanfti fuer das weiche plaetschere vom wasser

was luschtig und froh macht



han i mir doch vorgnoo i de letzte tage sones wiiters kapitel zschriibe oder en text ueber die elf charaktere us mine ascende und der seipur gschichtelinie

grad geschter no han ich de linke mini unterstuetzig verseit … nei, ich bin nuemme debi wenns um meh gsetz und haerteri strafe geit, ganz egal oeb das boesi gierigi umweltzerstoerer und menscheschinder sind, strafe bring nuet
au haue bringt eigentlich nuet, ich glaub nid dass en mensch je sich het choenne bessere dur e bestrafigs schlag
aber ebe, verteidigung isch en anderi sach
aber au hie isch d energie umlenke wohl oeppe sgschidschte, de konflikt erchene i de grundzueg und denn die ufenanderprallendi entgegegsetzte meinige versueche mitenand tanze zmache, dschwaeche und staerche vo de parteie erchenne und moeglichi gmeinsamkeite finde
das links rechts zueg laat mir kei rueh, ich muess no chli meh drueber schwafle
also
ich glaube ane welt ohni gfaengniss, ohni schriftlichi oder muendlichi gsetz oder regle, e welt wo ohni waffe und ohni polizei ohni militaer cha uuscho, well dmensche i dere welt verantwortig uebernehme
sie mached keis einzigs gramm abfall, jedes plastik verpackigsteili wird nach em uuspacke grad wieder i plastikgranulat gschredderet und mitem hosetaesche oder smartphone grosse 3d drucker ine turnschueh
oder es halstuech verwandelt
i dere welt wonich dervo traeume choend mensche mitenand zaemelebe ganz nach wunsch, die wo wei multikulti zaemelebe, lebe multikulti, die wo das nid wei lebe amene ort wo nids gsetz aber dmensche unterenand,
dnachbarschaft klar nach usse kommuniziere wer i dem ort willkomme isch und wer nid
klar isch das nid oeppe oeppis schoens, nachdem soviel mensche so hart glitte hend wege rassetrennige und no immer vili mensche ganz vil schmerze erliide well die einte mensche denket dass ihri huutfarb, ihri kultur oder und ihri religion oeppis besser seg als die vo de anders huutfarbene mensche, vo de anderschglaeubige und dene wo andersch rede
es tuet irgendwie ziemlich weh wenn ich im gliiche satz vo emene traum rede und denn wieder uf das leide thema chumme dass es en ort choenti gaeh wo mensche sege, nei wir mei die oder jeni mensche nid bi ois haa
ui, das tuet weh
aber es ghoert zur freiheit
zakzeptiere dass en andere mensch nid mag e fremdi sprach lose, nid mag en fremde ungwohnte gruch schmoecke und nid mag anderi kulture mit sinere eigene kultur gmischt gseh
es chan und wird niemals klappe, d ablehnig vonere fremde kultur via polizei und militaergwalt zverbiete
well das isch sgsetz
isch mir selte so klar gsi wie huet
hinter dem so respektierte wort stoend ganz eifach mensche mit waffe i de haend wo bereit sind uf aordnig vomene richter dise oder jene mensch hinter gitter zsperre 
sgsetz isch immer mit adrohter gwalt verbunde
wenn ich das jetzt so schriibe, so frag ich mich doch, wieso ich han muesse 42 jahr alt werde um das zverstah oder mir dem so bewusst zsii
ich laa die frag jetzt mal so staaa und gib ihre chli ruuum







ruuuuummmmmm





wiiter mit links rechts

mini werte hend sich nid gaendert i de letzte 20 oder 25 jahr siit ich mir ihne immer meh bewusst worde bin

ich verehre als hoechschts dliebi
ich glaube a harmonie und friede wo uf erfuellig vo wuensch und beduerfniss uufbaued
ich wuensche jedem wese, dass es sich gliebt gnaehrt und gwaermt fuehlt
ich wuensche jedem wese, dass es kei angscht muess ha, dass es vomene andere wese gjagt oder bedroht wird
ich wuensche jedem wese, dass es frei sich bewege chan wenn moeglich i vilne verschiedene welte und regione, landschaftstype

ich glaube dra, dass jede mensch der schef oder dscheffin isch ueber ihre oder siin eigne koerper geist und seel
ich glaube dra, dass kein mensch srecht hett emene andere mensch oeppis zbefehle oder de andere mensch oder sanderi wese, es tier, e pflanze, en stei 
dezue zforciere oeppis zmache was dem wese nid gfallt

ich han mir huet ganz fescht vorgno, dass ich nuemme so wuetend wott werde aber ich gspuere scho wiider de hass ufecho wenn ich dra daenke wie mir mensche so ganz selbstverstaendlich jede tag milliarde vo mensche 
schlecht behandlet, wie milliarde vo tier unnoetigerwiis umbracht werded nachemene churze aber doch no zlange lebe i schmerzvoller gfangeschaft, wie immer meh boim umglaa werded i de schwiizer waelder und im wald umenandliiget ueberenand wie bim mikado spill … nei es isch zum chotze wie gwuessi mensche sich uffuehred uf dere welt
aber ich ruefe nids gsetz uuf zum die gierigi behandlig vo mitmensch, mittier und mitboim zstoppe
ich glaub ja nid das sgesetz e gueti sach seg, us dem eifache grund dass hinter em gsetz e waffe steit oder besser gseit en mensch wo en lohn ueberchund um im name vom gsetz gwalt aazwende um dieso der jene mensch
zhindere dises oder jenes schlechts zmache

es isch fuer mich nid ganz eifach zerchlaere, aber in erster linie moecht ich die mitmensche aaspreche wo glaubed, dass die ganzi erde und alli lebewese fuer sie daseged, quasi als ihri sklave
was moecht ich dene mensche sege
ich moecht saege, bitte hoered uuf zmorde um oii bankkonto guethabe zerhoche
ich saege nid, dass ihr uufhoere muessed, ich bin ja nid der lieb gott sondern nur eine vo 8 milliarde mensche
aber ich als eine vo dene 8 milliarde mensche saeg mine ich weiss doch au nid wieviel selbstsuechtige und gierige mitmensche, villicht 10 millione oder oeppe 100 millione … isch no schwer e grenze z zhie
au ich han tannli uusgrisse uf enere alp wonich oeppe so 23 jahr alt gsi bin, als gegeleistig fuer dass ich han doerfe mit andere uf dere alp e gueti fruendes campier ziit haa … 
au ich bin en baummoerder gsi und bins wahrschinlich no immer, well ich ja mis fuedli au mit wc papier butze was sicher noed jedes mal es recycling papier isch

aber das wird jetzt chli zmuehsam

ich bin eigentlich immer links gsi und bins glaub au no immer, aber ebe, ich chan eifach nid der sinn derhinder gseh, dass dmensche enand ueber es gsetz unter kontrolle halted, es gsetz wo mit waffegwalt duregsetzt wird
das will mir eifach nid in chopf
und so wuensch ich mir dass jede mensch uf dere welt frei waer, dert anezreise wo er oder sie mit gliichgsinnte choi zaemelaebe, wo sie keis gsetz bruche, keini schrifltliche oder muendlichi regle, well sie sich einig sind was sie wei und was nid
und so wuensch ich mir dass ich endlich derft us dem links rechts schema uustrete .. aber nei, das wird wahrschinlich nid passiere, wird oeppe no hundertmal i mim laebe hunderttuusigi vo woerter ueber das leide links rechts une obe thema muesse laferiere
isch au egal
aber wichtig isch, dass ich nueme so haessig wirde, isch ja zutuefscht ungsund was ich mit mim chnue aagstelt han, em linke 
und das mit 42i
also wenn ich no eis oder zwei jahr hetti so wuetend wiitergschriibe, so waer wahrschinlich es kuenstlichs chnueglenk nache
aber nid mit mir, ich gsehe die tendenz dass ich sehr selbstgerecht mich selber zum moralische leit verdammer uusspiele
und mir sverdamme, sverurteile erlaube und zum teil aus drohe
ich gsehne die selbsterhoechig und ich erchenne die grossi selbstvergiftig wo dademit iinhergoot, es isch es eifachs ticket i dverdammniss
und was mach ich degege, ich schriibe uf mundart obwohl ich mir vorgno han doch geschtert dass ich huet chaenti wiiterfahre mit em englische text

huet uf em programm gstande wer

luut geschtrigem text

archive.org/details/elevencometogether

was der sechsti teil isch vo de achte ascende gschichtslinie

also fuer huet han ich mir vorgnoo, nei das isch nid wahr, ich hans nid fuer huet prognostiziert oder mir gwuenscht aber fuer die ziit zwuesche geschtert und em kommende 4te maerz 2018, also ich han mir vorgno, dass ich taechti die elf charaktere

ascende, perma, nurumleau, luanshe, manusha, luamshi, seipur, meila, kaispar, ama und de ibimir

dass ich die elf charaktere taechti zaeme bringe, also sie gwuessemasse taechti rueffe

ich rueffe uuech a

choemed zu mir

um mir zhelfe mich selber z er innere

mis inne nach usse ztrage

und denn han ich mir au vorgno, dass das es theater choent sii, dass es strasse shows gaebti de ganzi februar lang, dass die elf taechted ir ganze schwiiz ume reise uf dutzende vo chliine buehne und dezwuesched dise oder jeni youtube film mache taeted, dieses oder jenes hoerbuech taechted gratis is intenet stelle …mmh… villicht aber au gege freiwilligi spende ? ich mein, isch ja nuet falsch dra wenn en mensch emene andere mensch dglegeheit git,
anonym oeppis dra zgae fuer de uufwand wo en author oder en schauspieler en theater schaffendi e filmmacherin, en zeichner, e animatorin usw. hend 

womit ich ganz elegant chan wieder zu dem leidige thema cho vo de abstimmig vom 4te maerz

ich bin ganz sicher kein sympathisant vor schwiizerische volkspartei, au bin ich kein fruend vo irgend enere andere rechtsgerichtete schwiizerische partei

aber ich muess au sege dass ich oftmals mueh han mit dere selbstverstaendlichkeit mit dere fortschrittliche werte per gsetz und polizei/militaergwalt gsteutzem nationalstaat soetted umgsetzt werde gaechtis nach de sozialistische chraeft oder de kommunistische tendenze

wie obe scho gseit, ich taech am liebste uustrette us dere links rechts polemik

und am liebste sege ich seg en gruene

was aber doch au nid so isch, well ich ja irgendwie glaubs gar nuemme chan waehle … idealerwiis wuerd ich au nid, hett ich nid so dbefuerchtig, dass wenn immer meh fortschrittlichi chraeft nuemme techted representante waehle was zumindest einigermasse ihri idee im sinn hend … dass im fall dass alli wo nid an nationalstaat taechted glaube, nuemme taechted waehle, dass denn e ziemlich harti ziit choenti aabreche fuer mensche wo nid er rechtsbuergerliche vorstellig vo normal entspreche

und dass wett ich ja wuerklich au nid

ich tuen lieber die junge gruene waehle oder linksalternative als dass ich wuerd zueluege wie mensche us de svp reihe cvp evp fdp und derartigi rechtsbuergerlichi chreft taechted slebe massivscht erschwere fuer mensche wo nid wiis, nid fuer darmee, nid fuer dpolizei, nid fuer d vorherrschaft vom maa iistoehnd … 

aber ebe, ich riite mich scho wieder in oeppis ine, indem ich naeme bruche vo real existierende partei

en sottig bloede schwachsinn chan au nur de andreas buechel mache

isch quasi wie ne selbstanzeig bim gricht

bitte schicked mir e vorladig vo wege verluemdig und ehrverletzig, verbreitig vo falsche tatsache und was es alles no fuer interessante arte und wiise giit emene mitmensch smuul zstopfe mit hilf vo klage

klage wo natuerlich au wieder mit em hintergrund vo gfaengniss sind

also wenn ich zum biispil nach enere erste verurteilig no wiiterhin taechti die oder jeni partei bim name nenne und sege, dass die das oder jenes taechted mache

und die denn choente em riichter bewiise bringe, dass das ja e totali lugi isch, dass sie ueberhaupt grad gar nid das mache taeched oder wenn denn nur aasatzwiis aber eigentlich imene ganz andere zaemehang als das was de hasserfuellti moechtegern schriiberling da im internet a unmoeglich lange texte uf demnschheit looslaaht


ui

selbstentwertigspirale

direkte lift nach abe

stop stop stop

ebe, falls ich denn trotzdem taechti wiitermache, chaemt wohl fruener oder spaeter de ziitpunkt wo sie mich taechted is gfaengniss bringe, well ich ebe hetti wiederholt und au nach verwarnig, unwahri sache gege die oder jeni mensche oder organisatione taechti verzelle


uunnnddd daher


moecht ich wiedermal saege

das alles hie isch ei grossi lugi, nuet als absolute schwachsinn, worte wo emene chranke verdreite vermurkste hirni entspringe
es hett alles nid en funke vo wahrheit debi und es isch alles fuer gar nuet
bitte entschuldiged sie de author, bitte entschuldiget sie mich, falls ich ihne em leser, er leserin mit dem gschribne schmerze han zuegfuegt
das waer nid mini absicht gsii
was ich moechti mit dene texte, mit dem text, isch mich selber zerforsche, mich selber bim taenke zuezgluege, zversueche usezfinde, wo choent en waeg sii, wo choenti de chlini pfad si wo meh oder weniger elegant waer

klar isch das alles chli kompliziert worde, aber ich choent ja au ganz eifach wiiterfahre, wo bin ich gsi bevor ich so quasi gseit han, dass ich no lieber jungi grueni und linksalternativi waehle als homophobi fremdefeindlichi svp chnuustis
ui ui ui
jetzt aber han ich dene oeppis gliferet, werum mach ich das, han ich oeppe angscht de linksextremi uuseposchte taechti mir naechstens inere dunkle gass uufluure und mich als nazi-kollaborateur abechnueple, hae, was isch de grad jetzt passiert … han ich tatsaechlich das wort nazi bruucht, isch ja krass
uf jede fall, ich han wuerklich kei liebi uebrig fuer mensche wo gege schwuli, lesbe, bisexuelli ( ich bin ja au bisexuell ), transgender sind
ich han eigenltlich keini sympathie fuer mensche wo droge verurteile, verbiete und drogebenutzer slebe zur hoell mache
ich han fasch keis verstaendniss fuer en mensch wo an nachfahre isch vo de europaeische menschegruppe und nach em meh als tuusig jahr lange uusnuetze vo de mensche vom afrikanische asiatische amerikanische und australische kontinent de nachfaahre vo de uusgnuetzte beraubte versklavte mensche moecht e hilfeleistig in form vo asyl verwehre
ich han eigentlich kei sympathie fuer en europaeische mensch wo emene fluechtling us afrika oder asie diireis wot verwehre oder wo dabschiebig vomene fluechtling verlangt

aber trotz dere fehlende sympathie fuer fremdefeindlichi homophobe drogeverbeutende schulpflichterzwingende mensche und partei
trotz all minere ganz klar progressiv … und villicht doch no immer links grichtete grundistellig

trotz all dem wird ich es nid ufgae, immer wieder mal uf die tatsach hiizwise, dass es eigentlich ueberhaupt grad gar kein fortschritt isch wenn dmehrheit vo de mensche enere minderheit smuul verbietet, wenn gsetz gschaffe werde wo drinne steiht wer was wenn wo saege darf

ich moecht immer mal wider saege, dass es ueberhaupt grad gar kein fortschritt isch, ueberhaupt grad gar keini entwicklig wenn mir no immer gsetz mached wo per waffegwalt, per soeldner vo armee und polize muesse umgsetzt werde muesse

es isch grad gar kein erfolg, solang es no gfaengniss git, solang no ein polizist e waffe iisetzt um en andere mensch is gfaengniss zwinge, solang sind mir grad gar nid fortschrittlich



okay, ich glaub ich chum hie grad nid wiiter

also ich han welle zrugg gha zum gestert gschribne vorlaeufige plan, dass ich als author moechti die elf charaktere rueffe um mir zhelfe, verschiedensti theateraehnlichi situatione zbeschriibe in vorbereitig uf de 4te maerz

und ich han gestert au gschriibe wie ich die theaterszene villicht choent verbinde mit de achte ascende gschichtslinie wo ja aagfange hett mit ascende wo maima sin android sin menscheaehnliche roboterfruend und fruendin,
isch ja au androgyn das kuenstlich intelligenti wese wo de ascende begleited, ebe ascende isch unterwegs mit maima sim kuenstlich intelligente kompagnion und zwar in form vomene exoskeleton womit er chan i de meere und ozeane, i de fluess und de seene schwuemme und so einiges an toxizitaet, a giftigem chan uufsuge us der umwelt und die schaedliche sache chan reinige, neutralisiere, under anderem au radioaktivi strahlige

ich glaub ich han mit em achte ascende erzaehlstrang vor oeppe 2 wuche aagfange ums neujahr ume, aber isch nid so wichtig, uf jede fall han ich vor es paar tag glaese wie i de naechste ziit en entscheidig setti troffe werde imene chernchraftwerk in asie wo en unfall gha hett, oeb sehr vill in beckeni gsammelts wasser was irgendwie au nach em reinige no mit strahlig belasted isch, oeb das wasser sett is meer glaa werde

mmm…. ah ja, ebe geschtert han ich doch verzellt, dass ich nebe dem zaemecho vo dene 11 charaktere inere theatertournee im vorfeld vor abstimmig vom 4te maerz 2018 au wetti echli ussergwoehnlichi iidee bringe, chli wetti i dem exoskeleton reise ding wiiterschriibe, ebe so grad wie zum bispil dass ascende mit maima als exoskeleton choenti im erdnache weltruum umenand reise um die truemmerteili iizsammle vo de mensche, de weltruumschrott

ich bin gestert echli gschockt gsii wo nich glese ha vonere idee wie de weltruumschrott mit laser no wiiter weg vor erde choent weggstosse werde
nei das isch falsch, oeppe grad ebe so falsch wie dass mer asteroide wuerd uusbuete, sid er eigentlich nid ganz bache, wer chunt uf die idee, de stern vo betlehem usenandznaeh um sini substanz zur egoistische beriicherig zbruche
was fuer e chranki vorstellig
es isch falsch, wenn mensche oeppis wo sie nuemme bruche nid wieder ine form bringed wo vor umwelt chan eifach und schmerzlos uufgno werde
es isch falsch, wenn mir mensche oise weltruumschrott no wiiter weg vor erde schicked
es isch umgekehrt sogar wichtig, dass mir versueched, oisi abfaell moeglichst wiederzverwerte
oder zumindest sie bim iitritt id atmosphaere zverglueh zlaa

und so han ich gestert abed nachem schriibe ufem balkon usse bim rauche innerlich vor mine auge de ascende gseh wien er im erdnoche weltraum umenand fluegt ighuellt i de weltruumazug, das exoskelett was ja maima isch, das kuenstlich intelligenti wese wo au chan sich fortbewege ir luft im weltruum und im unter em wasser … und de ascende sowie die andere huntdertuusige vo exoskelett traegende mensche hend die teili wo im weltrum umenand schwebed eis nach em andere richtig erde gruert und ueberall hets uuflguehendi id atmospheri iitraetendi metallteili gaeh wo uufluechted


oh ich bin jetzt mued

aber mis chnue isch grad oeppe okay, tuet nid wuerklich weh i dene tage, also ich glaub das isch guet, was ich da so mache

ich probiere zwuesched de welte zschwuemme, zwuesche fantasie und sogenannter realitaet, zwuesche links und rechts, zwuesche heilig und suendig, zwuesche lebe und tod villicht auno

und ich danke mir

ich danke dir

ich danke ois allne

dass mir doerfe enand de ruum gae

dass mir doerfe de ruum nae

dass mir enand doerfe ruum schenke um au wenns unsinnig sich zuwiille oder eifach echli unstrukturiert und sehr verschachtelt, dass es eifach doerf useplappere, es bizeli gschiid, e chli haessig, e chli troimerisch, chli entschuldigend, chli aschuldigend, chli aablehend, chli befuerwortend oder besser gseit, sich selber beschwichtigend, ja weisch andreas, du hesch es ja nid eifach, du glaubsch doch dass du ziemlich de durchblick hesch was guet lauft und was nid uf dere welt, aber eigentlich gsesch du doch nur oeppe weniger als ein prozent und dini gsamtschaue sind au nid wuerklich so das ultimative
aber du probiersch, du schribsch, du ringsch um verstaendniss vo dem was du moechtsch uf em bildschirm gseh vo dem was moeglicherwiis choenti dur dini chopf reise
sind das mini gedanke oder bin ich oeppe nur en sklavische empfaenger vonere sendestation
mmmmhh.. also ich waer scho gaern bizli wiit au schoepferisch, bin mir aber au ganz bewusst wie viel vo dem wie und was ich da plappere kulturell vererbt isch was heisst ich han es vo mine mitmensche ablgueget, kopiert, nachgeahmt, nachegmacht, oder es chunt vo de vorfahre … womit mir villicht bi dem interessante thema waered vo dere zweite vorlag worueber am 4te maerz abgstumme wird
ich han i de letzte tage mehrmals au zu mensche gseit mit mim koerper us fleisch und bluet, also nid nur im internet gschrriberlet im hinterste egge wo keine anelueget …sondern au i de stadt bern
okay, isch noed grad oeppe so dass die wort vo sehr vil mensche ghoert worde sind, aber trotzdem, ich han choenne saege, dass ich oisne vorfahre dankbar bin wo die sicherheit iibaue hend i die schwiizer verfassig, ebe de teil 
vom gsetz wo seit, dass dbundesversammlig s stimmvolch muess frage im abstand vo jede soundsoviel jahr  oeb sie fuer die naechschti ziit witerhiin doerfed stuere iizie
isch doch wuerklich es wunderbars biispil vo emene wiitentwicklete system, wenn dregierig die regierte fragt, ob sie wiiterhin wei geld gaeh de regierig bzw. dem apparat wo die regierig tuet befehlige

und so moecht ich langsam zumene fiine uusklinge cho vo dem huetige abed … und saege …. 


zwuesched de welte isch es 




wiiiit



liecht



luftig



und fluffig
